কথা রাখলেন মমতা বন্দ্যোপাধ্যায়। আর তাঁর এই প্রতিশ্রুতিপূরণে রাজ্য সরকারি কর্মীদের মধ্যে খুশির হাওয়া। পূর্ব প্রতিশ্রুতি মতো এবারে দুর্গাপুজোয় রাজ্য সরকারি কর্মীদের জন্য একদিন অতিরিক্ত ছুটি ঘোষণা করলেন তিনি।
দুর্গাপুজোয় ষষ্ঠীর দিন থেকে রাজ্য সরকারি কর্মীদের ছুটি শুরু হয়। চলে লক্ষী পুজো পর্যন্ত। এদিন নবান্নে জারি হওয়া বিজ্ঞপ্তি অনুযায়ী, এবার পুজোয়া পঞ্চমীতেও ছুটি পাবেন রাজ্য সরকারি কর্মীরা। ছুটির কারণ হিসেবে বিজ্ঞপ্তিতে কিছু লেখা না থাকলেও মনে করা হচ্ছে ২ সেপ্টেম্বর দেশব্যাপী ধর্মঘটের দিনেও কাজ করার পুরস্কার হিসেবে বাড়তি ছুটি পাচ্ছেন সরকারি কর্মীরা। গত ২ সেপ্টেম্বর সরকারি নির্দেশের ফলে নবান্ন-সহ সরকারি অফিসগুলিতে কর্মীদের উপস্থিতি ছিল চোখে পড়ার মতো। বনধে্‌র দিন সরকারি কর্মীদের উপস্থিতিতে খুশি মুখ্যমন্ত্রী সেদিনই বিদেশ যাত্রার মাঝে দুবাই থেকে পুজোয় বাড়তি ছুটি দেওয়ার কথা ঘোষণা করেছিলেন। মনে করা হচ্ছে, সেই প্রতিশ্রুতি পূরণ করতেই পঞ্চমীর দিন কর্মীদের ছুটি দেওয়া হল।
রাজ্য সরকারি কর্মীদের একাধিক কিস্তির ডিএ বকেয়া রয়েছে। আর্থিক টানাটানিতে আপাতত বকেয়া ডিএ দিতে না পারলেও পুজোয় পুরস্কার হিসেবে কর্মীদের অতিরিক্ত ছুটিই দিলেন মমতা।